b'\n_START_ARTICLE_\nKappr\xc3\xb3\xc3\xb0ur\n_START_PARAGRAPH_\nKappr\xc3\xb3\xc3\xb0ur (f\xc3\xa6r\xc3\xb8sk for kaproning) er nationalsporten p\xc3\xa5 F\xc3\xa6r\xc3\xb8erne, b\xc3\xa5de for m\xc3\xa6nd og kvinder, voksne, unge og b\xc3\xb8rn. Det foreg\xc3\xa5r i traditionelle f\xc3\xa6r\xc3\xb8b\xc3\xa5de og er en lokal sport uden nogen internationale konkurrencer, selvom der findes en f\xc3\xa6r\xc3\xb8sk roklub i Danmark, som ogs\xc3\xa5 har rokonkurrencer._NEWLINE_P\xc3\xa5 oversigten over f\xc3\xa6r\xc3\xb8mesterskabet, som er udk\xc3\xa6mpet siden 1973, er der ikke n\xc3\xa6vnt nogen klubber, men kun b\xc3\xa5dsnavne. Disse navne kender hvert skolebarn p\xc3\xa5 F\xc3\xa6r\xc3\xb8erne, og mange af disse b\xc3\xa5de har endog egne hymner, som spilles i radioen, n\xc3\xa5r der er "live" reportage. F.eks. har 10\'er-f\xc3\xa6r\xc3\xb8mesteren 2005, Eysturoyingur, en f\xc3\xa6r\xc3\xb8sk version af Obladi-oblada som hymne. Disse reportager kan man h\xc3\xb8re p\xc3\xa5 internettet og spore f\xc3\xa6ringernes begejstring for deres rokultur.'